(4)

Člena 325i in 325j se nadomestita z naslednjim: „Člen 325i Obravnava indeksnih instrumentov in drugih instrumentov z več osnovnimi instrumenti 1. Institucije uporabijo pristop vpogleda za indeksne in druge instrumente z več osnovnimi instrumenti v skladu z naslednjim: (a) za namene izračuna kapitalskih zahtev za delta tveganje in tveganje ukrivljenosti institucije štejejo, da neposredno posedujejo posamezne pozicije v osnovnih sestavnih delih indeksnih ali drugih instrumentov z več osnovnimi instrumenti, z izjemo pozicije v indeksu, vključene v alternativni trgovalni portfelj s korelacijo, za katero izračunajo enotno občutljivost na indeks; (b) institucije lahko občutljivosti na dejavnik tveganja določenega sestavnega dela indeksnega ali drugega instrumenta z več osnovnimi instrumenti pobotajo z občutljivostmi na isti dejavnik tveganja istega sestavnega dela instrumentov za eno samo izpostavljenost z izjemo pozicij, vključenih v alternativni trgovalni portfelj s korelacijo; (c) institucije lahko za namene izračuna kapitalskih zahtev za vega tveganje štejejo, da neposredno posedujejo posamezne pozicije v osnovnih sestavnih delih indeksnih ali drugih instrumentov z več osnovnimi instrumenti, ali pa izračunajo enotno občutljivost na osnovni instrument tega instrumenta. V slednjem primeru institucije razvrstijo to enotno občutljivost v ustrezno skupino, kot je določeno v pododdelku 1 oddelka 6, kot sledi: (i) kadar bi bilo ob upoštevanju uteži tega indeksa več kot 75 % sestavnih delov tega indeksa razporejenih v isto skupino, institucije razvrstijo občutljivost v to skupino in jo obravnavajo kot občutljivost na eno samo izpostavljenost v tej skupini; (ii) v vseh drugih primerih institucije to občutljivost razvrstijo v ustrezno skupino indeksov. 2. Z odstopanjem od točke (a) odstavka 1 lahko institucije izračunajo enotno občutljivost na pozicijo v lastniškem instrumentu ali kreditnem indeksu, ki kotira na borzi, za namene izračuna kapitalskih zahtev za delta tveganje in tveganje ukrivljenosti, če kotirajoči lastniški instrument ali kreditni indeks izpolnjuje pogoje iz odstavka 3. V tem primeru institucije razvrstijo to enotno občutljivost v ustrezno skupino, kot je določeno v pododdelku 1 oddelka 6, kot sledi: (a) kadar bi bilo ob upoštevanju uteži tega indeksa, ki kotira na borzi, več kot 75 % sestavnih delov tega kotirajočega indeksa razporejenih v isto skupino, se ta občutljivost razvrsti v to skupino in obravnava kot občutljivost na eno samo izpostavljenost v tej skupini; (b) v vseh drugih primerih institucije to občutljivost razvrstijo v ustrezno skupino kotirajočih indeksov. 3. Institucije lahko uporabijo pristop iz odstavka 2 za instrumente, ki sledijo kotirajočemu lastniškemu instrumentu ali kreditnem indeksu, če so izpolnjeni vsi naslednji pogoji: (a) sestavni deli kotirajočega indeksa in njihove uteži v tem indeksu so znani; (b) kotirajoči indeks vsebuje najmanj 20 sestavnih delov; (c) noben posamezen sestavni del v kotirajočem indeksu ne predstavlja več kot 25 % skupne tržne kapitalizacije tega indeksa; (d) noben niz, ki obsega eno desetino skupnega števila sestavnih delov kotirajočega indeksa, zaokrožen na naslednje celo število, ne predstavlja več kot 60 % skupne tržne kapitalizacije tega indeksa; (e) skupna tržna kapitalizacija vseh sestavnih delov kotirajočega indeksa znaša najmanj 40 milijard EUR. 4. Institucija ves čas dosledno uporablja le pristop iz odstavka 1 ali pristop iz odstavka 2 za vse instrumente, ki sledijo kotirajočemu lastniškemu instrumentu ali kreditnemu indeksu, ki izpolnjuje pogoje iz odstavka 3. Institucija pred prehodom z enega pristopa na drugega zaprosi za predhodno dovoljenje pristojnega organa. 5. Za indeksni ali drug instrument z več osnovnimi instrumenti so vhodni podatki glede občutljivosti za izračun delta tveganja in tveganja ukrivljenosti skladni ne glede na pristope, uporabljene za ta instrument. 6. Za indeksne ali instrumente z več osnovnimi instrumenti, ki nosijo druga preostala tveganja, kot je navedeno v členu 325u(5), se uporablja pribitek za preostalo tveganje iz oddelka 4. Člen 325j Obravnava kolektivnih naložbenih podjemov 1. Institucija izračuna kapitalsko zahtevo za tržno tveganje pozicije v KNP z enim od naslednjih pristopov: (a) kadar lahko institucija pridobi zadostne informacije o posameznih osnovnih izpostavljenostih KNP, izračuna kapitalske zahteve za tržno tveganje navedene pozicije v KNP tako, da izvede vpogled do osnovnih pozicij KNP, kot da bi te pozicije neposredno posedovala institucija; (b) če institucija ne more pridobiti zadostnih informacij o posameznih osnovnih izpostavljenostih KNP, vendar je seznanjena z vsebino mandata KNP in lahko pridobi dnevne cene za KNP, izračuna kapitalske zahteve za tržno tveganje te pozicije v KNP tako, da uporabi enega od naslednjih pristopov: (i) institucija lahko pozicijo v KNP obravnava kot eno samo pozicijo v lastniškem instrumentu, dodeljeno skupini „Drugi sektorji“ v razpredelnici 8 člena 325ap(1); (ii) institucija lahko na podlagi dovoljenja svojega pristojnega organa izračuna kapitalske zahteve za tržno tveganje KNP v skladu z omejitvami, določenimi v mandatu KNP in zadevni zakonodaji; (c) kadar institucija ne izpolnjuje pogojev iz točke (a) ali (b), dodeli KNP v netrgovalno knjigo. Institucija, ki uporablja enega od pristopov iz točke (b), uporablja kapitalske zahteve za tveganje neplačila iz oddelka 5 tega poglavja in pribitek za preostalo tveganje iz oddelka 4 tega poglavja, kadar glede na mandat KNP za nekatere izpostavljenosti v KNP veljajo te kapitalske zahteve. Institucija, ki uporablja pristop iz točke (b)(ii), lahko izračuna kapitalske zahteve za kreditno tveganje nasprotne stranke in kapitalske zahteve za tveganje prilagoditve kreditnega vrednotenja pozicij v izvedenih finančnih instrumentih KNP z uporabo poenostavljenega pristopa iz člena 132a(3). 2. Z odstopanjem od odstavka 1 lahko institucija, kadar ima pozicijo v KNP, ki sledi referenčnemu indeksu, tako da razlika v donosu na letni ravni med KNP in referenčnim indeksom, ki mu sledi, v zadnjih 12 mesecih ostane pod 1 % v absolutnem smislu, brez upoštevanja provizij in opravnin, to pozicijo obravnava kot pozicijo v referenčnem indeksu, ki mu sledi. Institucija preveri skladnost s tem pogojem, ko vstopi v pozicijo in nato vsaj enkrat letno. Kadar pa podatki za zadnjih 12 mesecev niso v celoti razpoložljivi, lahko institucija, če ji to dovoli pristojni organ, uporabi razliko v donosu na letni ravni na podlagi obdobja, krajšega od 12 mesecev. 3. Institucija lahko za svoje pozicije v KNP uporabi kombinacijo pristopov iz točk (a), (b) in (c) odstavka 1. Vendar institucija uporablja le enega od teh pristopov za vse pozicije v istem KNP. 4. Za namene točke (b) odstavka 1 institucija izvede izračune ob upoštevanju naslednjih določb: (a) za namene izračuna kapitalske zahteve v skladu z metodo na podlagi občutljivosti iz oddelka 2 tega poglavja KNP najprej vstopi v pozicijo v največjem dovoljenem obsegu glede na njegov mandat ali zadevno zakonodajo v izpostavljenostih, za katere veljajo najvišje kapitalske zahteve iz navedenega oddelka, in nato nadaljuje z vstopanjem v pozicije v padajočem vrstnem redu, dokler ne doseže zgornje omejitve za skupno izgubo; (b) za namene kapitalskih zahtev za tveganje neplačila iz oddelka 5 tega poglavja KNP najprej vstopi v pozicijo v največjem dovoljenem obsegu glede na njegov mandat ali zadevno zakonodajo v izpostavljenostih, za katere veljajo najvišje kapitalske zahteve iz navedenega oddelka, in nato nadaljuje z vstopanjem v pozicije v padajočem vrstnem redu, dokler ne doseže zgornje omejitve za skupno izgubo; (c) KNP uporablja finančni vzvod v največjem dovoljenem obsegu glede na njegov mandat ali zadevno zakonodajo, kadar je to ustrezno. Kapitalske zahteve za vse pozicije v istem KNP, za katere se uporabljajo izračuni iz prvega pododstavka, se izračunajo na samostojni podlagi kot ločen portfelj z uporabo pristopa iz tega poglavja. 5. Institucija lahko uporablja pristope iz točke (a) ali (b) odstavka 1 le, če KNP izpolnjuje vse pogoje iz člena 132(3) in točke (a) člena 132(4).“;